Predseda Slovenskej poľnohospodárskej a potravinárskej komory Milan Semančík bilancuje rok 2015.
Rok sucha, dvojitých deklarácií, krízy vo výrobe mlieka a chove ošípaných. Ale aj 2. najvyššia úroda hustosiatych obilnín či novela zákona o verejnom obstarávaní. Takto stručne sa dá zhodnotiť rok 2015, ktorý bol v každom smere turbulentný a plný výziev. Jednoducho povedané, poľnohospodári a potravinári sa opäť nenudili. Predseda Slovenskej poľnohospodárskej a potravinárskej komory Milan Semančík označil rok 2015 za špecifický, poznačený suchou jarou a horúcim letom.
»Letné plodiny sme zbilancovali veľmi dobre. Zaznamenali sme druhú najvyššiu úrodu obilnín, o niečo horšie dopadli olejniny – repka. Horúce leto sa však podpísalo pod škrty v jesenných plodinách. Nedarilo sa najmä kráľovnej polí – kukurici, kde konkrétne pri jej pestovaní na zrno počítame s výpadkami na úrovni viac ako 40 %. Menej bude aj cukrovej repy – o 20 % a nedarilo sa ani krmovinám. A negatívum je aj to, že hoci sýpky máme plné obilia, speňažovanie bohatej úrody nedopadlo podľa našich predstáv,« dodáva M. Semančík.
Aj v tomto roku platilo, že živočíšna výroba pri záverečnom bilancovaní dopadla horšie ako rastlinná.
»Prepadli sme v oblasti cien takmer vo všetkých komoditách, najviac v prípade mlieka, dlhodobo sa trápime s problémami v sektore ošípaných. Hodnotenie živočíšnej výroby je preto veľmi negatívne,« skonštatoval predseda SPPK.
Rok 2015 však, našťastie, nebol len o sklamaniach. Slovenskej poľnohospodárskej a potravinárskej komore sa podarilo presadiť a vyriešiť niekoľko dôležitých tém, ktoré napomôžu k lepšiemu fungovaniu agropotravinárskeho odvetvia.
Medzi najväčšie úspechy v tomto roku patrí aj presadenie pripomienok v rámci novely zákona o verejnom obstarávaní, ktorá začne platiť od 18. apríla 2016.
(SPPK)